**GUVERNUL ROMÂNIEI**

**HOTĂRÂRE**

privind aprobarea amplasamentului şi declanşarea procedurilor de expropriere a tuturor imobilelor proprietate privată situate în coridorul de expropriere al lucrării de utilitate publică "Amenajarea Hidroenergetică Răstoliţa"

In temeiul art. 108 din Constituţia României, republicată, al art. 5 alin. (1) și al art. 32 din Legea nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, cu modificările și completările ulterioare,

    Guvernul României adoptă prezenta hotărâre.

**Art. 1** - Se aprobă amplasamentul lucrării de utilitate publică și de interes naţional "Amenajarea Hidroenergetică Răstoliţa" în suprafaţă de 210,4315 ha, potrivit planurilor topografice prevăzute în anexa nr. 1\*).

**Art. 2 -** Se aprobă declanşarea procedurilor de expropriere a tuturor imobilelor proprietate privată care constituie coridorul de expropriere al lucrării de utilitate publică și de interes naţional "Amenajarea Hidroenergetică Răstoliţa", expropriator fiind statul român, reprezentat de Ministerul Energiei, prin Societatea de Producere a Energiei Electrice în Hidrocentrale ”Hidroelectrica” S.A.

**Art. 3 -** Se aprobă lista cuprinzând imobilele proprietate privată supuse exproprierii potrivit art.2, situate pe raza comunelor Răstoliţa şi Vătava din județul Mureş, proprietarii sau deţinătorii acestora, precum și sumele individuale aferente despăgubirilor, prevăzută în anexa nr. 2.

**Art. 4** – Se aprobă sumele individuale estimate de către expropriator, aferente despăgubirilor pentru imobilele, proprietate privată, situate în coridorul de expropriere, conform evaluării, în

cuantum total de 1.461,052 mii lei şi se vor alocata de la bugetul de stat, prin bugetul Ministerului Energiei, potrivit legii.

**Art. 5** - Sumele individuale prevăzute la art. 3 se virează de către Ministerul Energiei, în termen de cel mult 30 de zile de la data solicitării acestora, într-un cont bancar deschis pe numele Societatea

de Producere a Energiei Electrice în Hidrocentrale ”Hidroelectrica” SA la dispoziţia proprietarilor de imobile, pentru lucrarea prevăzută la art.1, în vederea efectuării plăţii despăgubirilor în cadrul procedurilor de expropriere, în condiţiile legii.

**Art. 6 -** Ministerul Energiei, prin Societatea de Producere a Energiei Electrice în Hidrocentrale ”Hidroelectrica” SA, răspunde de realitatea datelor înscrise în lista cuprinzand imobilele proprietate privată care constituie coridorul de expropriere al obiectivului de investiții, de

corectitudinea datelor înscrise în documentele care au stat la baza stabilirii acestora, precum și de modul de utilizare, în conformitate cu dispozițiile legale , a sumei alocate potrivit prevederilor prezentei hotărâri.

**Art. 7**- Anexele nr. 1 și 2 fac parte integrantă din prezenta hotărâre.

**PRIM-MINISTRU**

**Dacian Julien CIOLOȘ**

\_\_\_\_\_\_\_\_\_  **\*)** Anexa nr.1 se comunică persoanelor fizice si juridice interesate, la solicitarea acestora, de către Hidroelectrica - SA, care este depozitarul acestora, imposibilitatea publicării în Monitorul Oficial al României, Partea I, a planurilor topografice fiind determinată de impedimente de natură tehnico - redacţională.